Illum, l-Istati Membri tal-UE adottaw il-proposta tal-Kummissjoni biex jiġi rivedut il-qafas tal-Europass. Ir-reviżjoni, li għandha l-għan li tissimplifika u timmodernizza s-CV tal-Europass u għodod oħra tal-ħiliet għall-era diġitali, se tippermetti lill-persuni madwar l-UE biex jagħmlu l-ħiliet u l-kwalifiki tagħhom iktar viżibbli, u se tgħin lil dawk li jfasslu l-politika biex jantiċipaw il-bżonnijiet u x-xejriet tas-suq tax-xogħol. Permezz tal-ftehim tal-lum, il-Kummissjoni issa wettqet l-għaxar azzjonijiet imħabbra fl-Aġenda għall-Ħiliet għall-Ewropa li tnediet f'Ġunju 2016. B'reazzjoni għall-ftehim bejn l-Istati Membri, il-Kummissarju għall-Affarijiet Soċjali, il-Ħiliet u l-Mobilità tal-Ħaddiema, Marianne Thyssen, qalet: “Bi pjaċir nilqa' l-adozzjoni tal-lum fil-Kunsill tar-reviżjoni tad-Deċiżjoni dwar il-Europass. B'din l-adozzjoni leġiżlattiva finali issa wettaqna l-10 azzjonijiet tal-Aġenda għall-Ħiliet għall-Ewropa. Għal aktar minn għaxar snin, il-Europass kien għodda ewlenija biex jiġu appoġġati l-komunikazzjoni u l-fehim aħjar tal-ħiliet u l-kwalifiki. Serva ta' pont kruċjali bejn id-dinja tax-xogħol u dik tal-edukazzjoni u t-taħriġ. Il-portal tal-Europass iżuruh iktar minn 55,000 darba kuljum, u s-CV tal-Europass tniżżel iktar minn 100 miljun darba mill-2004 'l hawn. Il-Europass wera biċ-ċar il-valur miżjud tiegħu bħala għodda ta' komunikazzjoni tal-ħiliet madwar l-UE, madankollu għandu jevolvi b'mod parallel għall-isfidi u l-opportunitajiet tal-era diġitali. Bis-saħħa tal-adozzjoni tal-lum tal-proposta tagħna biex jiġi mmodernizzat il-Europass, il-qafas se joffri portafoll elettroniku għall-ħżin u l-kondiviżjoni tal-informazzjoni, għodod għall-persuni biex jivvalutaw huma stess il-ħiliet tagħhom u għodod biex jiddeskrivu t-tagħlim formali u informali, kif ukoll il-kwalifiki. Għall-ewwel darba, il-Europass se joffri wkoll informazzjoni biex jappoġġa l-ġestjoni tal-karrieri, inkluż informazzjoni fuq ix-xejriet u d-domanda fis-suq tax-xogħol, kif ukoll informazzjoni fuq il-gwida u l-opportunitajiet ta' tagħlim madwar l-Ewropa. Il-Kummissjoni tinsab ħerqana biex b'kooperazzjoni mill-qrib mal-Istati Membri u mal-partijiet ikkonċernati tibda'l-ħidma fuq l-implimentazzjoni ta' din l-era l-ġdida għall-Europass. Nixtieq nirringrazzja lil dawk kollha involuti għall-impenn tagħhom biex jiżguraw għodod u servizzi aħjar għall-ħiliet u l-kwalifiki għaċ-ċittadini tagħna.” Il-kuntest F'Ottubru 2016, il-Kummissjoni adottat proposta biex tiġi riveduta d-Deċiżjoni dwar il-Europass tal-2004 bħala waħda mill-għaxar azzjonijiet fi ħdan l-Aġenda għall-Ħiliet għall-Ewropa. Id-Deċiżjoni adottata llum tibni fuq il-proposta tal-Kummissjoni mressqa f'Ottubru 2016, li min-naħa tagħha kienet ispirata minn rispons, konsultazzjoni u kontribuzzjonijiet importanti mill-Istati Membri, is-sħab soċjali u l-partijiet ikkonċernati. Il-kontribuzzjonijiet importanti inkludew Opinjoni tal-Kumitat Ekonomiku u Soċjali Ewropew u konsultazzjoni mal-Kumitat tar-Reġjuni. Il-Qafas iwettaq il-Komunikazzjonijiet dwar l-Aġenda Ġdida għall-Ħiliet għall-Ewropa u jikkontribwixxi wkoll għall-implimentazzjoni tal-Pilastru Ewropew tad-Drittijiet Soċjali. Għal Aktar Informazzjoni Stqarrija għall-istampa: Qafas Ġdid tal-Europass: ngħinu lin-nies jagħmlu l-ħiliet u l-kwalifiki tagħhom aktar viżibbli